贈隱靜禪師
作者：郭祥正
朝代：宋

paragraphs: 平生厭羈束，樂爲名山遊。
五峰數千仞，拔地凌斗牛。
山光落澗影，倒掛天河流。
靈草霧露香，老木陰翳稠。
鳥鳴春盎盎，虎嘯風飀飀。
耳目兩以醒，虛襟清氣浮。
況有希世交，居焉治林丘。
玄談傾醍醐，蕩滌方寸愁。
出沒死生際，日用誠吾由。
應嗟世俗士，俯首窺王侯。
百年聊汩汩，外物終何求。
我將脫冠带，筑室東巖陬。
長年丐香飯，師也能容不。